"Puterea judecătorească, care este o putere esenţială a statului, trebuie întotdeauna să ţină cont şi de responsabilitatea pe care o are pentru a nu produce crize politice de genul celei în care suntem astăzi sau în care am putea să fim. Lucrurile acestea trebuie discutate cu cei care sunt factori activi, societate civilă, asociaţii profesionale, şi în acest sens, săptămâna viitoare, după ce vom trece de moţiunea de cenzură, la Senat, ca o continuare a discuţiilor pe care le-am avut cu Consiliul Superior al Magistraturii, am propus, cu acordul colegilor mei, să facem o întâlnire cu asociaţiile profesionale a magistraţilor - judecători, procurori - tocmai pentru că văd că există serioase preocupări, serioase frământări şi, aş spune mai mult decât atât, îngrijorări, temeri, cu privire la funcţionarea corectă a justiţiei în România. Dacă nu vom reda încrederea cetăţenilor în actul de justiţie, atunci sigur că nu putem să vorbim despre statul de drept şi drumul este pavat pentru derapaje de la democraţiei şi instalarea unui regim autoritar, aşa cum s-a încercat în perioada regimului Băsescu", a spus Tăriceanu.

El a participat, alături de ceilalţi lideri ai coaliţiei, la şedinţa în care Comitetul Executiv al PSD şi-a anunţat sprijinul pentru preşedintele partidului, premierul Ponta.

Premierul Victor Ponta este urmărit penal pentru fals în înscrisuri sub semnătură privată, complicitate la evaziune fiscală în formă continuată şi spălarea banilor în dosarul Turceni - Rovinari, fapte pe care le-ar fi săvârşit în perioada în care era avocat. De asemenea, DNA cere Camerei Deputaţilor avizarea urmăririi penale pe numele premierului şi pentru conflict de interese.